Vil du være sikker på at vælge en uddannelse, hvor du kan komme i praktik på en virksomhed?

Så er det måske en god idé at blive glarmester, procesoperatør eller kranfører. Det er nogle af de nu 36 håndværksfag, der er på “fordelslisten”: En liste over fag, hvor virksomhederne har sagt, at de er parate til at sikre 9 ud af 10 elever en praktikplads på en virksomhed - i modsætning til skolepraktik.

Det er samtidigt fag med særligt gode chancer for job bagefter.

Fra 2018 er der føjet tre nye uddannelser til listen - se alle fag her:

Anlægsstruktør, bygningsstruktør og brolægger Automatik- og procesuddannelsen Bager- og konditor Buschauffør i kollektiv trafik Elektronik- og svagstrømsuddannelsen Entreprenør- og landbrugsmaskiner Gastronom Glarmester Gourmetslagter Grafisk tekniker (NY) Handelsuddannelsen med specialer Industrioperatør Industriteknikeruddannelsen Karrosseriuddannelsen Kranfører (NY) Køletekniker Landbrugsuddannelsen Lastvognsmekaniker Maskinsnedker Mejerist Plastmager Procesoperatør Receptionist Skibsmontør Skorstensfejer Slagter Smed Tagdækker Teknisk isolatør Tjener Togklargøringsuddannelsen (NY) Træfagenes byggeuddannelse Turistbuschauffør Vejgodstransportuddannelsen VVS-energi Værktøjsuddannelsen

Fælles for fordelsuddannelser er, at branchen forventer, at der bliver et særligt stort behov for arbejdskraft netop hér. Arbejdsgiverne har selv peget de 36 fag ud. Og det betyder, at de vil lægge sig ekstra i selen for at oprette det nødvendige antal praktikpladser for elever på fordelsuddannelserne. Plus virksomhederne har mulighed for at få en bonus.

Mens færre unge generelt set har valgt en erhvervsuddannelse de seneste år, ses den omvendte effekt på fordelsuddannelserne: Mellem sommeren 2016 og sommeren 2017 er der sket en stigning af elever på fem procent, oplyser Undervisningsministeriet.